જમ્મુ-કાશ્મીર-લદ્દાખ ક્ષેત્રનું બનેલું આ રાજ્ય અનુક્રમે હિન્દુબહુલ, મુસ્લિમબહુલ અને બૌદ્ધબહુલ છે. વિધાનસભા ચૂંટણીનાં પરિણામો પછી પી.ડી.પી. અને ભાજપાની સરકાર બને એ અનિવાર્ય જનાદેશ હતો. આ સ્થિતિમાં ભાજપાને સત્તાથી બહાર રખાય તો, હિન્દુબહુલ જમ્મુક્ષેત્રની ઉપેક્ષા થાય અને પી.ડી.પી.ને સત્તાથી બહાર રખાય તો કાશ્મીર-ઘાટી સરકારમાં પ્રતિનિધિત્વ વગરની બની રહે. આ સ્થિતિમાં બે ધ્રુવો જેવી પરસ્પર વિરોધી રાજકીય વિચારધારાને વરેલા આ બન્ને રાજકીય પક્ષોએ, જનાદેશના નવા પ્રકાશમાં પોતપોતાના કોર-એજન્ડાને બાજુએ મૂકી, કોમન મિનિમમ પ્રોગ્રામને આધારે ગઠબંધન સરકારની રચના કરી. એ વખતે મુફ્તી મહંમદ સઈદ અને ત્યાર પછી આવેલાં મહેબૂબા મુફ્તીએ શ્રી મોદીજી અને તેમના નેતૃત્વ નીચેની એન.ડી.એ. સરકારની પ્રશંસાના પુલ બાંધેલા !